Regjeringa vil kutte driftsstøtten til Klara Klok fra 1. januar i sitt forslag til statsbudsjett.

I 16 år har Klara Klok vært landets største digitale e-helsetjeneste for ungdom, og her kan de sende inn spørsmål om rus, kropp, sex og følelser anonymt døgnet rundt. De er garantert svar fra leger, psykologer, helsesøstre og sykepleiere innen syv dager.

Klara Klok skal legges ned, og det skal i stedet etableres en ny form for anonym spørretjeneste for ungdom på plattformen Ung.no.

- Klara Klok fungerer kjempegodt i sin nåværende form, veldig mange dyktige fagfolk jobber her. Da er det trist at tjenesten legges ned eller endres veldig. Jeg er sikker på at flere titusen ungdom blir lei seg over at Klara Klok går tapt, sier Tromsø-legen Ole Norden, som har jobbet i Klara Klok siden 2002.

Også Tobias Bergum Olsen (18), ungdommens fylkesråd i Troms, synes det er dumt at lavterskeltilbudet blir borte.

- Klara Klok er en veldig fin tjeneste der ungdom kan få svar på det de lurer på raskt. Den er lett å bruke og er nesten som en internett-helsesøster. Det er viktig for ungdom å ha et slikt tilbud, særlig når helsesøstertilbudet på skolene ikke akkurat er det beste, sier han.

18-åringen har selv brukt Klara Klok flere ganger, og fått god hjelp.

- Tilbudet blir dårligere

Klara Klok driftes av Nordland fylkeskommune og får noe økonomisk støtte av dem. Norden og Olsen synes det er synd at en tjeneste som ble skapt i Nord-Norge mest sannsynlig blir sentralisert til Oslo.

- Det anonyme spørretilbudet til ungdom blir langt dårligere hvis Klara Klok implementeres i Ung.no. Klara Klok er en veldig effektiv måte å nå unge på. At tjenesten blir borte er et stort tap i helsetilbudet til norsk ungdom. Jeg tør påstå at staten sparer penger ved å investere i tjenester som Klara Klok. Jeg er helt sikker på at god informasjon og veiledning gir bedring av helse og reduksjon av sykdom, noe som gir store besparelser av helseutgifter.

- Ungdomshelse er ikke området staten bør spare penger på, legger Norden til.

Både Venstre og Kristelig Folkeparti har funnet plass til finansiering av Klara Klok i sine alternative statsbusjett. Men onsdag kom nyheten om at KrF og Venstre trakk seg fra budsjettforhandlingene, og at det dermed er budsjettkrise.

Samme dag fikk fagpanelet i Klara Klok brev om at tjenesten legges ned fra 1. januar 2017, og at kontraktene deres går ut.

Fylkesråd Ingelin Noresjø (KrF) i Nordland fylkeskommune, opplyser imidlertid at fylkeskommunen skal i møte med Helsedepartementet fredag. Der regner hun med å få svar om eventuell videre finansiering av Klara Klok.

- Saken ligger helt på toppnivå politisk i regjeringa. Jeg kan ikke uttale meg mer om denne saken før etter møtet med Helsedepartementet, sier hun til Nordlys.

KrF har tidligere berget Klara Kloks finansiering i statsbudsjettet flere ganger.

Klara Klok har eksistert i 16 år, og er en svært populær tjeneste for ungdom. I 2015 hadde Klara Klok 2,4 millioner besøk.

- Ung.no noe helt annet

Tilbudet er svært populært, ifølge NRK hadde Klara Klok 2,4 millioner besøk i 2015. Norden forteller at mange av ungdommene som sender inn spørsmål er redde og fortvilte.

- De blir veldig takknemlige når de får svar. Det er klart at en 15-åring som lurer på om han har en kjønnssykdom ikke bestiller en legetime for dette. Da er det så mye lettere å bare stille et spørsmål anonymt til Klara Klok, sier Norden.

Olsen mener at ungdom ikke tenker på Ung.no som en spørrekanal om kropp, seksualitet og følelser.

- Ung.no handler om så mye annet enn Klara Klok, og det er mer naturlig for ungdom å oppsøke denne nettsida når de for eksempel skal lese artikler eller få svar på spørsmål om lovverket, sier han.

Også Norden peker på at Ung.no er noe helt annet enn Klara Klok.

- De driver med veldig mye annet i tillegg, mens Klara Klok er spesialisert på seksualitet og psykisk helse. Det er heller ingen leger i Ung.no. Noe av det som er så fint med Klara Klok er at fagfolk i absolutt hele Norge bruker fritida si på å jobbe her.